Η έννοια της λαϊκής παράδοσης συνδέεται με το παρελθόν. Ωστόσο, δε σημαίνει σε καμία περίπτωση οπισθοδρόμηση. Απεναντίας, η παράδοση συνιστά μια συμπυκνωμένη πείρα από όλους τους τομείς της ανθρώπινης δραστηριότητας καθώς και τον συνδετικό κρίκο παρόντος και μέλλοντος, που θα επιτρέψει την ομαλή μετάβαση από τη μια γενιά στην άλλη.

Υπό αυτό το πρίσμα, θα λειτουργήσει φέτος στο 1ο Γυμνάσιο Λέρου(Μπελλένειο) εκπαιδευτικός όμιλος με θέμα «Λαογραφικές, μουσικές και καλλιτεχνικές διαδρομές στα μονοπάτια της Λέρου». Ο όμιλος θα αποτελείται από 12 μαθητές της Β’ και Γ ’ Γυμνασίου και οι συντονιστές εκπαιδευτικοί θα είναι η Κωστοπούλου Μαρία (ΠΕ02) και η Μήνος Ιωάννης (ΠΕ79.01). Η λειτουργία του ομίλου θα γίνει στον χώρο του σχολείου και σε εξωτερικούς χώρους, εκτός του σχολικού ωραρίου.

Η λειτουργία του συγκεκριμένου ομίλου αποβλέπει στο να γνωρίσουν οι μαθητές τα τοπικά έθιμα, τα ήθη και τις παραδόσεις και να κατανοήσουν τη σημασία της τοπικής παράδοσης ως ζωντανό στοιχείο που εξελίσσεται με το πέρασμα του χρόνου και διαμορφώνει την ταυτότητα μιας κοινότητας. Αυτή η εξοικείωση με το παρελθόν επιδιώκεται να επιτευχθεί με βιωματικό τρόπο, όπως μέσω επισκέψεων σε τοπικά μουσεία, όπου οι μαθητές θα έχουν την ευκαιρία να δουν από κοντά αντικείμενα που σχετίζονται με την τοπική παράδοση και να μάθουν την ιστορία τους. Επίσης, στοχεύουμε να ενθαρρύνουμε τους μαθητές να συμμετέχουν ενεργά στη διατήρηση και αναβίωση των τοπικών παραδόσεων, να ερευνούν, να συλλέγουν, να οργανώνουν και να παρουσιάζουν πληροφορίες μέσα από συνεργασία, να αναπτύξουν την κριτική σκέψη και τη δημιουργικότητα στην παρουσίαση του πολιτιστικού υλικού.

Ο όμιλος θα λειτουργεί δυο(2) διδακτικές ώρες κάθε Παρασκευή, μετά το πέρας των μαθημάτων του σχολικού ωραρίου. Θα διαρκέσει ολόκληρο το τρέχον σχολικό έτος. Στο τέλος της σχολικής χρονιάς θα δοθεί βεβαίωση επιτυχούς παρακολούθησης στους μαθητές και θα γίνει σχετική ανάρτηση στην ιστοσελίδα του σχολείου με τα αποτελέσματα της δράσης.